जोहानसबर्ग. अंतररराष्ट्रीय क्रिकेट परिषद (आईसीसी) ने दक्षिण अफ्रीका के कप्तान एडेन मारक्रम पर भारत के खिलाफ जोहानसबर्ग में चौथे वनडे मैच में धीमी ओवर गति के चलते मैच फीस का 20 फीसदी और टीम के बाकी अन्य खिलाड़ियों पर 10 फीसदी का जुर्माना लगाया है. आईसीसी ने शनिवार रात को यहां खेले गए चौथे वनडे मैच में दक्षिण अफ्रीकी टीम को निर्धारित ओवर गति से एक ओवर कम पाया. मैदानी अंपायर अलीम डार और बोंगानी जेले, तीसरे अंपायर इयान गोल्ड और चौथे अंपायर शॉन जॉर्ज ने मारक्रम पर धीमी ओवर गति का आरोप लगाया. इसके बाद आर्इसीसी मैच रेफरी के एलीट पैनल के एंड्रयू पाइक्राफ्ट ने मारक्रम और उनके साथी खिलाड़ियों पर यह जुर्माना लगाया. क्रिकेट की शीर्ष संस्था ने मेजबान टीम के कप्तान और खिलाड़ियों पर यह जुर्माना आईसीसी की आचार सहिंता के अनुच्छेद 2.5.1 के तहत लगाया. दक्षिण अफ्रीका अगर अगले 12 महीने में मारक्रम की कप्तानी में फिर से धीमी ओवर गति का दोषी पाया जाता है तो वह उनका दूसरा अपराध होगा और ऐसे में उन्हें निलंबन का सामना करना पड़ सकता है. हालांकि मारक्रम ने अपनी गलती स्वीकार कर ली है इसलिए अब उनके खिलाफ औपचारिक कार्रवाई की जरुरत नहीं है. दक्षिण अफ्रीका ने वर्षा बाधित चौथे मुकाबले को डकवर्थ लुईस नियम के तहत पांच विकेट से जीतकर छह मैचों की वनडे सीरीज में बने रहने की अपनी उम्मीदों को कायम रखा है. मेहमान भारतीय टीम पहले तीन वनडे जीतकर सीरीज में 3-1 से आगे चल रही है.